सन् १९४२ मा आजकै दिन : बक्सर मुहम्मद अलीको जन्म
सन् १९४२ मा आजकै दिन (जनवरी १७) मा अमेरिकी बक्सर मुहम्मद अलीको जन्म भएको थियो । अमेरिकाको केन्टकी राज्यमा जन्मिएका अलीको खास नाम क्यासियस मार्सेलस क्ले थियो ।
काठमाडौँ — सन् १९४२ मा आजकै दिन (जनवरी १७) मा अमेरिकी बक्सर मुहम्मद अलीको जन्म भएको थियो । अमेरिकाको केन्टकी राज्यमा जन्मिएका अलीको खास नाम क्यासियस मार्सेलस क्ले थियो ।अली पहिलोपटक १९५४ मा बक्सिङ प्रतियोगितामा सहभागी भएका थिए । त्यसको ६ वर्षपछि पोल्यान्डका प्रतिद्वन्द्वीलाई हराएर उनी पहिलोपटक ओलम्पिक च्याम्पियन बनेका थिए । अमेरिका फर्केपछि उनको भव्य स्वागत गरिएको भए पनि एक रेस्टुरेन्टमा बस्नका लागि टेबल नदिइएपछि उनी जातीय भेदभावविरुद्ध लागेका थिए ।जातीय भेदभावको समयमा पृथकतावादी समूहमा आबद्ध भएपछि उनलाई विभाजनकारीको आरोप लागेको थियो । उनी मुसलमानका लागि छुट्टै राष्ट्र (नेसन अफ इस्लाम) को माग गर्ने समूहसँग आबद्ध भएका थिए । तर नागरिक हकको खुलेर समर्थन गरेपछि भने उनी विश्वभर लाखौं मानिसका प्रिय बनेका थिए ।१९६४ मा विश्व हेभिवेट च्याम्पियन बनेका उनले त्यसअघि नै मोहम्मद अली नाम राखेका थिए । ‘क्यासियस क्ले’ दासको नाम भएको भन्दै उक्त नाम प्रयोग गर्ने मानिसप्रति उनले आक्रोश व्यक्त गर्थे । बक्सिङ रिङमा रहँदा उनी प्रतिद्वन्द्वीलाई जिस्क्याउने तथा उनीहरूको वरिपरि नाच्ने गर्थे । त्यसका साथै खेलका दर्शकलाई कविता सुनाएर मनोरञ्जन गराउँने उनको बानी थियो ।दुई दशक लामो व्यावसायिक जीवनमा अलीले ५६ वटा जितेका थिए भने ५ वटामा पराजित भएका थिए । तीन पटकका विश्व हेभिवेट (ठूलो तौल समूह) च्याम्पियन अलीको २०१६ जुन ३ मा मृत्यु भएका हो ।